GREEK SUPREME COURT DECISION

Decision ID: 832/2024
Decision Number: 832
Decision Year: 2024
Department: Ποινικό (Ζ)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Αλεξάνδρα Αποστολάκη, Προεδρεύουσα Αρεοπαγίτη (η οποία ορίστηκε με την υπ' αριθμ. 97/2024 πράξη της Προέδρου του Αρείου Πάγου), Σπυρίδωνα Κουτσοχρήστο, Γεώργιο Παπαγεωργίου, Φώτιο Μουζάκη και Αικατερίνη Χονδρορίζου - Εισηγήτρια, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του την 29η Μαΐου 2024 και την 12η Ιουνίου 2024, με την παρουσία των Αντεισαγγελέων του Αρείου Πάγου Βασίλειου Παππαδά και Αναστασίου Σκάρα (γιατί κωλύεται η Εισαγγελέας) και της Γραμματέως Ευθυμίας Καλογεροπούλου, για να δικάσει την έφεση του εκκαλούντος-εκζητουμένου A. Χ. του I. και της A., υπηκόου Αλβανίας, που γεννήθηκε στις ...1992 στο Diber Αλβανίας, κατοίκου ... και ήδη κρατούμενου στο Σωφρονιστικό Κ. Κ. Θεσσαλονίκης, ο οποίος παραστάθηκε μετά του πληρεξουσίου δικηγόρου του Γεωργίου Βελησιώτη, κατά της με αριθμό 237/2024 απόφασης του Συμβουλίου Εφετών Θεσσαλονίκης. Το Συμβούλιο Εφετών Θεσσαλονίκης με την ως άνω απόφασή του γνωμοδότησε υπέρ της εκδόσεως του ανωτέρω στις Δικαστικές Αρχές της Αλβανίας. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό και ημερομηνία 2/8-4-2024 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Τμήματος Βουλευμάτων του Εφετείου Θεσσαλονίκης Βικτωρίας Χορτατσιάνη και καταχωρίστηκε στο οικείο πινάκιο με τον αριθμό 422/24. Προκειμένης συζητήσεως Αφού άκουσε τον εκζητούμενο και τον πληρεξούσιο δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και τον Αντεισαγγελέα ο οποίος πρότεινε να γίνει τυπικά δεκτή η έφεση, να απορριφθεί κατ'ουσίαν και να επιβληθούν τα έξοδα στον εκκαλούντα-εκζητούμενο.

Judges: Αλεξάνδρα Αποστολάκη, Σπυρίδωνα Κουτσοχρήστο, Γεώργιο Παπαγεωργίου, Φώτιο Μουζάκη, Αικατερίνη Χονδρορίζου - Εισηγήτρια

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ζ' ΠΟΙΝΙΚΟ ΤΜΗΜΑ-(ΩΣ ΣΥΜΒΟΥΛΙΟ) Συγκροτήθηκε από τους Δικαστές: Αλεξάνδρα Αποστολάκη, Προεδρεύουσα Αρεοπαγίτη (η οποία ορίστηκε με την υπ' αριθμ. 97/2024 πράξη της Προέδρου του Αρείου Πάγου), Σπυρίδωνα Κουτσοχρήστο, Γεώργιο Παπαγεωργίου, Φώτιο Μουζάκη και Αικατερίνη Χονδρορίζου - Εισηγήτρια, Αρεοπαγίτες. Συνήλθε ως συμβούλιο σε δημόσια συνεδρίαση στο ακροατήριο του την 29η Μαΐου 2024 και την 12η Ιουνίου 2024, με την παρουσία των Αντεισαγγελέων του Αρείου Πάγου Βασίλειου Παππαδά και Αναστασίου Σκάρα (γιατί κωλύεται η Εισαγγελέας) και της Γραμματέως Ευθυμίας Καλογεροπούλου, για να δικάσει την έφεση του εκκαλούντος-εκζητουμένου A. Χ. του I. και της A., υπηκόου Αλβανίας, που γεννήθηκε στις ...1992 στο Diber Αλβανίας, κατοίκου ... και ήδη κρατούμενου στο Σωφρονιστικό Κ. Κ. Θεσσαλονίκης, ο οποίος παραστάθηκε μετά του πληρεξουσίου δικηγόρου του Γεωργίου Βελησιώτη, κατά της με αριθμό 237/2024 απόφασης του Συμβουλίου Εφετών Θεσσαλονίκης. Το Συμβούλιο Εφετών Θεσσαλονίκης με την ως άνω απόφασή του γνωμοδότησε υπέρ της εκδόσεως του ανωτέρω στις Δικαστικές Αρχές της Αλβανίας. Κατά της αποφάσεως αυτής ο εκζητούμενος και τώρα εκκαλών, άσκησε την με αριθμό και ημερομηνία 2/8-4-2024 έφεση, για τους λόγους που αναφέρονται σ' αυτήν, η οποία συντάχθηκε ενώπιον της Γραμματέως του Τμήματος Βουλευμάτων του Εφετείου Θεσσαλονίκης Βικτωρίας Χορτατσιάνη και καταχωρίστηκε στο οικείο πινάκιο με τον αριθμό 422/24. Προκειμένης συζητήσεως Αφού άκουσε τον εκζητούμενο και τον πληρεξούσιο δικηγόρο του, που με προφορική ανάπτυξη ζήτησαν όσα αναφέρονται στα σχετικά πρακτικά και τον Αντεισαγγελέα ο οποίος πρότεινε να γίνει τυπικά δεκτή η έφεση, να απορριφθεί κατ'ουσίαν και να επιβληθούν τα έξοδα στον εκκαλούντα-εκζητούμενο.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Σύμφωνα με το άρθρο 451 παρ. 1 του Κ.Ποιν.Δ. κατά της οριστικής αποφάσεως του συμβουλίου εφετών, με την οποία τούτο γνωμοδότησε, κατά το άρθρο 450, επί της αιτήσεως εκδόσεως, επιτρέπεται στον εκζητούμενο και τον εισαγγελέα να ασκήσουν έφεση ενώπιον του ποινικού τμήματος του Αρείου Πάγου, μέσα σε πέντε (5) ημέρες από τη δημοσίευση της αποφάσεως. Σύμφωνα, δε, με τις διατάξεις του άρθρου 474 ΚΠΔ, στις οποίες παραπέμπει, ως προς την άσκηση της εφέσεως, η διάταξη του άρθρου 451 παρ.1 του ΚΠΔ, "1. Το ένδικο μέσο ασκείται με δήλωση στον γραμματέα του δικαστηρίου που εξέδωσε την απόφαση (ή το βούλευμα) ή στον γραμματέα του ειρηνοδικείου ή στον προϊστάμενο της προξενικής αρχής που βρίσκεται στο εξωτερικό και στην περιφέρεια των οποίων κατοικεί ή διαμένει προσωρινά ο δικαιούμενος. Αν αυτός κρατείται στη φυλακή, η δήλωση μπορεί να γίνει και σε εκείνον που τη διευθύνει. Για τη δήλωση συντάσσεται έκθεση που υπογράφεται από εκείνον που την υποβάλλει ή τον αντιπρόσωπό του (άρθρο 466 παρ. 1) και από κείνον που τη δέχεται.... 3. Αν η έκθεση γίνει ή το δικόγραφο κατατεθεί σε άλλον γραμματέα ή στον διευθυντή των φυλακών, αποστέλλεται αμέσως στον γραμματέα του δικαστηρίου που εξέδωσε την απόφαση. 4. Στην έκθεση ή το δικόγραφο πρέπει να διατυπώνονται και οι λόγοι για τους οποίους ασκείται το ένδικο μέσο. Περαιτέρω, από τη διάταξη του άρθρου 502 παρ. 2 του Κ.Π.Δ., που ορίζει ότι "Η έφεση έχει καθολικό μεταβιβαστικό αποτέλεσμα, εκτός αν ο εκκαλών την περιορίσει σε συγκεκριμένα κεφάλαια ή προβάλλει συγκεκριμένο ή συγκεκριμένους λόγους", προκύπτει, ότι αν ο εκκαλών προβάλλει συγκεκριμένους λόγους έφεσης, το μεταβιβαστικό αποτέλεσμα της έφεσης προσδιορίζεται από την έκταση και το περιεχόμενο των λόγων της, στην έρευνα των οποίων περιορίζεται το δευτεροβάθμιο δικαστήριο, που έχει εξουσία να κρίνει επί εκείνων μόνο των μερών της πρωτόδικης απόφασης, στα οποία αναφέρονται οι προβαλλόμενοι από τον εκκαλούντα λόγοι έφεσης, οι οποίοι διατυπώνονται στην συντασσόμενη συναφώς, κατά το άρθρο 474 παρ. 4 του ίδιου κώδικα έκθεση έφεσης. Τούτο ισχύει και επί του ενδίκου μέσου της έφεσης, ενώπιον του αρμοδίου, κατά το άρθρο 451 παρ. 1 του Κ.Π.Δ., τμήματος του Αρείου Πάγου κατά της απόφασης του Συμβουλίου Εφετών, με την οποία αυτό γνωμοδοτεί για την έκδοση αλλοδαπού υπηκόου (Α.Π.516/2023, Α.Π.62/2022, Α.Π. 480/2020). Η υπό κρίση με αριθμό 2/2024 από 8-4-2024 έφεση του εκζητούμενου Α.(ον.) X. (επ.) του I. και της A. γεννηθέντος στο Diber Αλβανίας στις ...1992, υπηκόου Αλβανίας, που κατοικεί στον οικισμό ... και είναι ήδη κρατούμενος στο Σωφρονιστικό Κατάστημα Κράτησης Θεσσαλονίκης, κατά της με αριθμό 237/2024 αποφάσεως του Συμβουλίου Εφετών Θεσσαλονίκης, με την οποία αυτό γνωμοδότησε υπέρ της εκδόσεώς του στις Αρχές του κράτους της Αλβανίας για να εκτίσει ποινή για την κατωτέρω αναφερόμενη πράξη, ασκήθηκε νομοτύπως, από τον Στέφανο Χριστοφορίδη δικηγόρο Θεσσαλονίκης (Α.Μ. 9741) για λογαριασμό του εκκαλούντος-εκζητούμενου, δυνάμει της από 8-4-2024 νομότυπης εξουσιοδότησής του, με θεωρημένο το γνήσιο της υπογραφής του, κατ' άρθρο 42 παρ. 2 εδ. γ' του Κ.Ποιν.Δ., αυθημερόν από τον διευθυντή του Σωφρονιστικού Καταστήματος Κράτησης Θεσσαλονίκης όπου αυτός κρατείται, με δήλωση στην Γραμματέα του Εφετείου Θεσσαλονίκης (άρθρα 42 παρ. 2 εδ. β' και γ', 89 παρ. 2, 451 παρ. 1, 466 παρ. 1 του Κ.Ποιν.Δ.), και συντάχθηκε συναφώς η με αριθμό 2/8-4-2024 έκθεση εφέσεως, και εμπροθέσμως, εντός της προβλεπόμενης στη διάταξη του άρθρου 451 παρ. 1 του Κ.Ποιν.Δ. πενθήμερης προθεσμίας από την έκδοση της ανωτέρω προσβαλλόμενης απόφασης, δεδομένου ότι η τελευταία φέρεται δημοσιευθείσα κατά το σχετικό πρακτικό, στις 3-4-2024. Είναι δε παραδεκτή, σύμφωνα με όσα έχουν εκτεθεί στην προηγηθείσα νομική σκέψη, καθόσον ασκήθηκε από πρόσωπο που έχει έννομο συμφέρον, στρέφεται κατά απόφασης που υπόκειται στο εν λόγω ένδικο μέσο και η συνταχθείσα έκθεση έφεσης περιέχει, κατά το ορθό νοηματικό της περιεχόμενο, λόγους έφεσης με τους οποίους ο εκκαλών, επικαλούμενος το καθολικό μεταβιβαστικό αποτέλεσμα του ενδίκου μέσου της έφεσης, προσβάλλει συνολικά την εκκαλούμενη απόφαση. Επομένως, η κρινόμενη έφεση είναι παραδεκτή, σύμφωνα με τις προεκτεθείσες διατάξεις, και πρέπει να γίνει τυπικά δεκτή και να ερευνηθεί περαιτέρω κατ' ουσίαν ως προς τους προβαλλόμενους λόγους της. Κατά το άρθρο 436 του ΚΠοινΔ, οι όροι και η διαδικασία έκδοσης αλλοδαπών εγκληματιών, αν δεν υπάρχει σύμβαση, ρυθμίζονται από τις διατάξεις των άρθρων 437 έως 457 ΚΠοινΔ, οι οποίες εφαρμόζονται ακόμη και αν υπάρχει σύμβαση, αν δεν έρχονται σε αντίθεση με αυτή, καθώς και στα σημεία που δεν προβλέπει η σύμβαση. Τέτοια σύμβαση είναι η από 13-12-1957 πολυμερής Ευρωπαϊκή Σύμβαση Εκδόσεως, που υπογράφηκε στο Παρίσι και κυρώθηκε αφ' ενός μεν από την Ελλάδα στις 06-05-1961 με το νόμο 4165/1961 (ΦΕΚ Α' 75), αποτελούσα κατά το άρθρο 28 παρ. 1 του ισχύοντος Συντάγματος εσωτερικό δίκαιο που υπερισχύει από κάθε άλλη αντίθετη διάταξη νόμου, αφ' ετέρου δε από την Αλβανία στις 19-05-1998 (με έναρξη ισχύος της από 17-08-1998) και επομένως διέπει το δίκαιο της έκδοσης μεταξύ των δύο αυτών κρατών και την έκδοση, στην Αλβανία, των φυσικών προσώπων, που καταδιώκονται, για εγκλήματα ή καταζητούνται, προκειμένου να εκτίσουν ποινή. Συμπληρωματική προς αυτή εφαρμογή έχουν κατά το άρθρο 28 παρ. 2 αυτής και οι διατάξεις της από 17-05-1993 Συμβάσεως Δικαστικής Αρωγής σε αστικές και ποινικές υποθέσεις μεταξύ της Ελληνικής Δημοκρατίας και της Δημοκρατίας της Αλβανίας, η οποία κυρώθηκε με το Ν. 2311/1995 και ισχύει από 15-09-1995, περιέχει δε ορισμένες διατάξεις για την έκδοση στα άρθρα 34 επ. αυτής. Ειδικότερα, κατά τη διάταξη του άρθρου 2 παρ. 1 της ως άνω Ευρωπαϊκής Συμβάσεως Εκδόσεως (Ε.Σ.Ε.), η έκδοση ενεργείται ύστερα από αίτηση του κράτους, το οποίο ζητεί αυτήν για κολάσιμες πράξεις που τιμωρούνται από τους νόμους τόσο του κράτους που ζητεί την έκδοση όσο και του κράτους από το οποίο ζητείται αυτή με ποινή στερητική της ελευθερίας ή με μέτρο ασφάλειας ανώτατου ορίου ενός τουλάχιστον έτους ή με αυστηρότερη ποινή, ενώ οσάκις έλαβε χώρα καταδίκη σε ποινή ή επιβλήθηκε μέτρο ασφαλείας στο έδαφος του αιτούντος κράτους η απαγγελθείσα κύρωση πρέπει να είναι διαρκείας τεσσάρων μηνών κατ' ελάχιστο όριο. Επίσης, κατά το άρθρο 31 παρ.2 της άνω Διμερούς Συμβάσεως (Ν. 2311/1995), η έκδοση επιτρέπεται μόνο για εγκλήματα που σύμφωνα με τη νομοθεσία των δύο Συμβαλλόμενων Μερών τιμωρούνται με ποινή στερητική της ελευθερίας ενός τουλάχιστον έτους ή με βαρύτερη ποινή ή για τα οποία δικαστήριο του αιτούντος Μέρους απήγγειλε ποινή στερητική της ελευθερίας έξι τουλάχιστον μηνών. Περαιτέρω, στη διάταξη του άρθρου 10 της Ευρωπαϊκής Συμβάσεως Εκδόσεως, ορίζεται, ότι "Δεν παρέχεται έκδοσις, εφ' όσον κατά την νομοθεσίαν του αιτούντος Μέρους, ή του παρ' ου αιτεϊται η έκδοσις, έλαβε χώραν παραγραφή της ποινικής διώξεως ή της επιβληθείσης ποινής.". Ανάλογες είναι και οι ρυθμίσεις της παραλλήλως ισχύουσας διάταξης του άρθρου 438 του ΚΠΔ, σύμφωνα με την οποία, "Η έκδοση απαγορεύεται και αν ακόμα συναινεί ο εκζητούμενος: α) ..., β) ..., δ) αν, σύμφωνα με τους νόμους του κράτους που ζητεί την έκδοση ή του Ελληνικού Κράτους ή του κράτους όπου τελέστηκε το έγκλημα, έχει ανακύψει ήδη πριν την απόφαση για την έκδοση νόμιμος λόγος που εμποδίζει τη δίωξη ή την εκτέλεση της ποινής ή αποκλείει ή εξαλείφει το αξιόποινο,.... η) αν ο εκζητούμενος καταδικάστηκε ερήμην χωρίς να κλητευθεί.". Ακόμη, στο άρθρο 12 της Ε.Σ.Ε. με τον τίτλο "αιτήσεις και δικαιολογητικά στοιχεία" ορίζονται τα ακόλουθα: Η αίτηση με την οποία ζητείται η έκδοση πρέπει, αν δεν έχει συμφωνηθεί δι' απευθείας συνεννοήσεως μεταξύ των μερών άλλο μέσο, να διατυπωθεί εγγράφως και να υποβληθεί δια της διπλωματικής οδού και προς υποστήριξη της να προσαχθούν α) το πρωτότυπο ή επίσημο αντίγραφο είτε εκτελεστής δικαστικής αποφάσεως είτε εντάλματος συλλήψεως ή άλλης πράξεως που έχει την ίδια ισχύ και που έχει εκδοθεί κατά τους τύπους που καθορίζονται από τη νομοθεσία του αιτούντος κράτους, β) έκθεση των αξιοποίνων πράξεων για τις οποίες ζητείται η έκδοση, του τόπου και του χρόνου διαπράξεώς τους, του κατά νόμο χαρακτηρισμού τους και της παραπομπής στις νομοθετικές διατάξεις που έχουν εφαρμογή, οι οποίες πρέπει να εμφανίζονται κατά το δυνατόν ακριβέστερα και γ) αντίγραφο των διατάξεων που προβλέπουν την πράξη ή εφόσον τούτο δεν καθίσταται εφικτό, δήλωση περί του εφαρμοστέου δικαίου, καθώς και ο κατά το δυνατόν ακριβέστερος καθορισμός του προσώπου που καταζητείται και κάθε άλλη πληροφορία, που μπορεί να καθορίσει την ταυτότητα και εθνικότητα τούτου. Επίσης, κατά το άρθρο 34 της διμερούς συμβάσεως, μεταξύ της Ελλάδας και της Αλβανίας (κυρώθηκε, με το Ν. 2311/1995), η αίτηση εκδόσεως πρέπει να αναφέρει το όνομα του εκζητούμενου προσώπου, την κατοικία ή διαμονή του, τη φύση του εγκλήματος και τη ζημία που προκάλεσε και πρέπει να συνοδεύεται α) αν η έκδοση ζητείται για την εκτέλεση ποινής, από την απόφαση με ισχύ δεδικασμένου, β) από το κείμενο του ποινικού νόμου του αιτούντος μέρους σχετικά με το νομικό χαρακτηρισμό του εγκλήματος για το οποίο πρόκειται, γ) από την εξωτερική περιγραφή του εκζητούμενου προσώπου και αν είναι δυνατόν τα δακτυλικά του αποτυπώματα και τη φωτογραφία του. Από τις ανωτέρω διατάξεις, με τις οποίες προσδιορίζονται, εξαντλητικώς και λεπτομερειακώς, τα απαιτούμενα δικαιολογητικά, που πρέπει να υποβληθούν από το εκζητούν στο καλούμενο προς έκδοση κράτος, προκειμένου να αποφασίσει το τελευταίο, για το παραδεκτό ή μη της αίτησης για την έκδοση, στα οποία δεν περιλαμβάνονται εκείνα, από τα οποία μπορεί, ύστερα από έλεγχο, να προκύψει η ύπαρξη ενδείξεων για την αποδιδόμενη στον εκζητούμενο κατηγορία, προκύπτει, ότι δεν ελέγχεται η συνδρομή ή μη στοιχείων ενοχής του εκζητούμενου, ούτε η νομιμότητα των εσωτερικών δικονομικών διαδικασιών του εκζητούντος κράτους (Α.Π.440/2024, Α.Π. 532/2019, Α.Π. 752/ 2017). Επίσης, είναι αδιάφορο, εάν οι αξιόποινες πράξεις, για τις οποίες υποβάλλεται το αίτημα έκδοσης, χαρακτηρίζονται από το εκζητούν κράτος, ως πλημμελήματα ή κακουργήματα, το οποίο, άλλωστε, στην εσωτερική ποινική του νομοθεσία, μπορεί να μην προβλέπει τέτοια διάκριση των εγκλημάτων (Α.Π.440/2024, Α.Π. 1324/2017). Η απόφαση, για την εκτέλεση της οποίας ζητείται η έκδοση, αρκεί να είναι εκτελεστή, κατά το δίκαιο του κράτους που ζητεί την έκδοση και δεν είναι αναγκαίο να είναι αμετάκλητη, όπως, αντιθέτως, ορίζει το άρθρο 443 παρ.1 ΚΠΔ, αφού, αφενός μεν, στο άρθρο 2 του Ν. 4165/1961 (που κύρωσε την Ευρωπαϊκή Σύμβαση Έκδοσης), δεν διατυπώθηκε, από την Ελλάδα, σχετική επιφύλαξη, για εφαρμογή και αυτής της διάταξης, αφετέρου δε, κατά τα ήδη προεκτεθέντα, σύμφωνα με το άρθρο 436 ΚΠΔ, οι διατάξεις του ως άνω Κώδικα, για την έκδοση, έχουν εφαρμογή, μόνο συμπληρωματικά, προς τη σύμβαση αυτή (Α.Π.587/2021, Α.Π. 909/2021, Α.Π. 1568/2019, Α.Π. 1324/2017). Επιπλέον, κατά τις διατάξεις των άρθρων 3, 4, 5, 6 και 10 της Ευρωπαϊκής Σύμβασης Έκδοσης, η έκδοση είναι ανεπίτρεπτη, αν πρόκειται για πολιτικές πράξεις και συναφείς, με τέτοιες πράξεις, παραβάσεις, αν η σχετική αίτηση, για την έκδοση, αποβλέπει στη δίωξη του εκζητούμενου, για πολιτικά, θρησκευτικά ή φυλετικά του φρονήματα, αν η θέση του ατόμου διατρέχει κίνδυνο να επιδεινωθεί εξαιτίας κάποιου από τους λόγους αυτούς, αν αφορά στρατιωτικές και φορολογικές παραβάσεις (σημειώνεται ότι ήδη με την διεθνή σύμβαση, Schengen, που κυρώθηκε από την Ελλάδα με τον Ν. 2514/1997, η έκδοση είναι επιτρεπτή και για ορισμένες φορολογικές παραβάσεις), αν αναφέρεται σε υπηκόους του κράτους, από το οποίο ζητείται η έκδοση και αν, κατά την νομοθεσία της αιτούσας χώρας ή εκείνης προς την οποία υποβάλλεται η αίτηση, έλαβε χώρα παραγραφή της ποινικής δίωξης ή της επιβληθείσας ποινής. Επίσης, κατά το άρθρο 32 της άνω Διμερούς Σύμβασης Ελλάδας - Αλβανίας (Ν. 2311/1995), η έκδοση δεν λαμβάνει χώρα, μεταξύ άλλων, και αν, σύμφωνα με τη νομοθεσία του ενός από τα Συμβαλλόμενα Μέρη, η ποινική δίωξη ή η εκτέλεση της ποινής δεν μπορούν να λάβουν χώρα, λόγω παραγραφής ή για άλλους νόμιμους λόγους, που έχουν το ίδιο αποτέλεσμα (περ. ε). Τέλος, κατά το άρθρο 450 παρ.1 του ΚΠΔ, σε συνδυασμό με το άρθρο 438 περ. δ' του ιδίου Κώδικα, το Συμβούλιο γνωμοδοτεί αιτιολογημένα για την αίτηση της έκδοσης και αποφαίνεται, για το αν εκείνος, που έχει συλληφθεί, είναι το ίδιο πρόσωπο με εκείνο που εκζητείται, αν υπάρχουν τα απαιτούμενα για την έκδοση δικαιολογητικά έγγραφα, αν το έγκλημα που αποδίδεται στον εκζητούμενο ή για το οποίο αυτός έχει καταδικασθεί, είναι από εκείνα, για τα οποία επιτρέπεται η έκδοση, και αν έχει προκύψει λόγος, που εμποδίζει την δίωξη ή την εκτέλεση της ποινής ή αποκλείει ή εξαλείφει το αξιόποινο (Α.Π. 284/2021, Α.Π. 532/2019). Περαιτέρω, κατά τις διατάξεις της Ευρωπαϊκής Σύμβασης Έκδοσης, η αίτηση έκδοσης αλλοδαπού διαβιβάζεται με τη διπλωματική οδό μαζί με τα επισυναπτόμενα σε αυτή έγγραφα και αποστέλλεται από τον Υπουργό Δικαιοσύνης στον αρμόδιο Πρόεδρο Εφετών, ο οποίος οφείλει, χωρίς αναβολή, να διατάξει με ένταλμα τη σύλληψη του εκζητούμενου (άρθρα 443, 445 παρ.1 του ΚΠΔ). Μετά τη σύλληψή του ο εκζητούμενος οδηγείται χωρίς αναβολή στον Εισαγγελέα Εφετών, ο οποίος, αφού βεβαιωθεί για την ταυτότητά του, διατάσσει την κράτησή του στις φυλακές υποδίκων (446 ΚΠΔ). Αν το συμβούλιο αποφασίσει, αμετάκλητα, ότι δεν πρέπει να γίνει έκδοση, αυτός που έχει συλληφθεί απολύεται, από τη φυλακή, με διαταγή του Εισαγγελέα Εφετών (452 παρ.2 ΚΠΔ). Αν, όμως, το Συμβούλιο Εφετών γνωμοδοτήσει υπέρ της έκδοσης, η κράτηση του εκζητούμενου διατηρείται, έως ότου αποφασίσει, περί της έκδοσης, ο Υπουργός Δικαιοσύνης (452 παρ.1 και 2 ΚΠΔ). Στην προκειμένη περίπτωση, από όλα τα έγγραφα που υπάρχουν στη δικογραφία σε συνδυασμό με αυτά που προσκομίστηκαν από τον εκζητούμενο, από τα οποία τα αλλοδαπά προσκομίζονται σε νόμιμη μετάφραση στην Ελληνική Γλώσσα, και από τα με αριθμ.237/3-4-2024 πρακτικά της πρωτοβάθμιας δίκης (του Συμβουλίου Εφετών Θεσσαλονίκης), τα οποία αναγνώστηκαν, σε συνδυασμό με όσα εξέθεσε ο εκκαλών-εκζητούμενος αλλοδαπός (Αλβανός υπήκοος), δια του νομίμως διορισθέντος διερμηνέα, ενώπιον του Δικαστηρίου τούτου κατά τη συζήτηση της υποθέσεως, καθώς και όσα εξέθεσε ο συνήγορός του προφορικά και με το κατατεθέν υπόμνημά του, αποδεικνύονται τα ακόλουθα: Το Συμβούλιο Εφετών Θεσσαλονίκης με την εκκαλουμένη υπ'αριθ.237/2024 απόφασή του γνωμοδότησε υπέρ της έκδοσης στις Αρχές του κράτους της Αλβανίας του εκζητούμενου Α. (ον.) X. (επων.) του I. και της A. που γεννήθηκε στο Diber Αλβανίας στις ...1992, υπηκόου Αλβανίας, προκειμένου να εκτίσει ποινή στερητική της ελευθερίας, φυλάκιση πέντε (5) ετών και τεσσάρων (4) μηνών, που επιβλήθηκε σ'αυτόν με την υπ'αριθ.23-2020-511/99 από 23-4-2020 τελεσίδικη εκτελεστή απόφαση του Πρωτοδικείου Αγίων Σαράντα, για την πράξη "της παραγωγής και εμπορίας ναρκωτικών σε συνεργασία", καθώς και υπέρ της περαιτέρω κρατήσεως αυτού μέχρι της παραδόσεώς του στις αρμόδιες Αλβανικές Αρχές. Το αίτημα για έκδοση του εκζητούμενου ήδη εκκαλούντος Α. (ον.) X. (επων.) του I. και της A., αλλοδαπού υπηκόου Αλβανίας, στις αρμόδιες αρχές της Αλβανίας, για την εκτέλεση της προαναφερόμενης υπ' αριθ. 511 (99) από 23-04-2020 απόφασης του Πρωτοδικείου Αγίων Σαράντα Αλβανίας, υποβλήθηκε εγγράφως, με το υπ'αριθ. 1081/1 S.L. από 20-3-2024 έγγραφο του Υπουργείου Δικαιοσύνης της Αλβανίας και το υπ'αριθ.1012/5 Ε.Β. από 1-3-2024 αίτημα της Γενικής Εισαγγελίας της Αλβανίας, με τα συνημμένα δικαιολογητικά έγγραφα, επίσημα μεταφρασμένα στην ελληνική γλώσσα, προς το Υπουργείο Δικαιοσύνης της Ελλάδας Διεύθυνση Δικαιοδοτικών Σχέσεων και Δικαστική Συνεργασία, και διαβιβάστηκε στον Εισαγγελέα Εφετών Θεσσαλονίκης με το υπ' αριθ. οικ.17977 ΦΕΑ 2278/22-3-2024 έγγραφο του Υπουργείου Δικαιοσύνης της Ελλάδος. Η εκτέλεση της προαναφερόμενης υπ' αριθ. 511 (99) από 23-04-2020 απόφασης του Πρωτοδικείου Αγίων Σαράντα Αλβανίας, διατάχθηκε με την υπ' αριθμ. 249 από 2-12-2020 Διαταγή της Εισαγγελίας Πρωτοδικών Αγίων Σαράντα Αλβανίας και με σκοπό αναζήτησης του εκζητούμενου για την έκτιση από αυτόν της ως άνω ποινής, εκδόθηκε η υπ' αριθμ. Α-4858/6-2023 από 02-06-2023 Ερυθρά Αγγελία Διεθνών Αναζητήσεων της INTERPOL Αλβανίας, συνοδευόμενη από την φωτογραφία του, η οποία κοινοποιήθηκε στις Ελληνικές αρχές με το αριθμ. πρωτ. 1533/24362916' από 21-02-2024 έγγραφο του Τμήματος INTERPOL της Διεύθυνσης Διεθνούς Αστυνομικής Συνεργασίας του Αρχηγείου Ελληνικής Αστυνομίας. Ο εκζητούμενος είναι κρατούμενος στο Κατάστημα Κράτησης Θεσσαλονίκης, δυνάμει της αρχικά εκδοθείσας υπ' αριθμ. πρωτ. 115-18/24Ε από 22-02-2024 Διάταξης (παραγγελίας προσωρινής κράτησης) του Εισαγγελέα Εφετών Θεσσαλονίκης προς τον Προϊστάμενο Διεύθυνσης του Σωφρονιστικού Καταστήματος Θεσσαλονίκης (βλ. την υπ' αριθμ. πρωτ. 4153/23-02-2024 έκθεση φυλάκισης του Προϊσταμένου Διεύθυνσης του Σωφρονιστικού Καταστήματος Θεσσαλονίκης), και στη συνέχεια δυνάμει του υπ' αριθμ. 2/2024 Εντάλματος Σύλληψης και Κράτησης της Προέδρου Εφετών Θεσσαλονίκης, η διατήρηση ισχύος του οποίου διατάχθηκε με την εκκαλούμενη απόφαση μέχρι την ολοκλήρωση της διαδικασίας έκδοσης, κατά τα προαναφερθέντα. Προς υποστήριξη της αίτησης έκδοσης συνυποβλήθηκαν και προσκομίζονται σε επίσημη μετάφραση από την αλβανική στην ελληνική γλώσσα, όλα τα κατά νόμο απαιτούμενα έγγραφα, καθώς και τα έγγραφα που περιλαμβάνουν τα στοιχεία της ταυτότητας του εκζητούμενου και συγκεκριμένα α) επίσημο αντίγραφο της ως άνω τελεσίδικης εκτελεστής δικαστικής απόφασης που έχει εκδοθεί κατά τους τύπους που καθορίζονται από τη νομοθεσία του αιτούντος κράτους της Αλβανίας και έχει αποκτήσει ισχύ δεδικασμένου, β) έκθεση της αξιόποινης πράξης για την οποία ζητείται η έκδοση, του τόπου και του χρόνου διαπράξεώς της, του κατά νόμο χαρακτηρισμού της και της παραπομπής στις νομοθετικές διατάξεις που έχουν εφαρμογή, και γ) αντίγραφο των διατάξεων που προβλέπουν την πράξη καθώς και ακριβή καθορισμό του εκζητούμενου και πληροφορίες για τον καθορισμό της ταυτότητάς του και της εθνικότητάς του. Ειδικότερα προσκομίζονται σε επίσημη μετάφραση στην Ελληνική γλώσσα τα εξής έγγραφα: 1) έγγραφο της Γενικής Εισαγγελίας της Δημοκρατίας της Αλβανίας, με αριθ. 1012/5 Πρωτ./Ε.Β. από 1-3-2024, σχετικά με την υποβολή της υπό κρίση αίτησης έκδοσης, από την Ελλάδα, στην Αλβανία, 2)η από 12-6-2019 ειδοποίηση προς τον κατηγορούμενο για την ολοκλήρωση των ερευνών της ποινικής διαδικασίας με αριθ.271/ 2019 3)απόφαση για γνωστοποίηση της κατηγορίας και παραλαβή αυτής από τον κατηγορούμενο υπήκοο Αλβανίας Α. Τ., 4) η υπ'αριθ.23-2020-511(99) από 23-4-2020 απόφαση του Πρωτοδικείου Αγίων Σαράντα με την οποία κηρύχθηκε ένοχος ο κατηγορούμενος ήδη εκζητούμενος Α. (ον.) X. (επων.) του I. και της A. που γεννήθηκε στο Diber Αλβανίας στις ...1992, για το ποινικό αδίκημα "παραγωγής και εμπορίας ναρκωτικών-κάνναβης που διενεργήθηκε σε συνεργασία" του άρθρου 283 δεύτερο εδάφιο του Αλβανικού Ποινικού Κώδικα με ποινή κάθειρξης οκτώ ετών, σύμφωνα δε με το άρθρο 406 του Κ.Π.Δ. της Αλβανίας, μειώθηκε η ποινή κατά το ένα τρίτο και τελικά καταδικάσθηκε σε "φυλάκιση πέντε ετών και τεσσάρων μηνών", 5)η υπ'αριθ. 23-2020-582(73) από 4-11-2020 απόφαση του Εφετείου Αργυροκάστρου, που εκδόθηκε επί εφέσεως του προαναφερομένου κατηγορουμένου Α. Τ., με την οποία δεν έγινε δεκτή η έφεσή του και αποφασίστηκε να τεθεί σε ισχύ η ως άνω υπ' αριθμ. 232020-511/99 από 23-4-2020 απόφαση του Πρωτοδικείου Αγίων Σαράντα, η οποία έτσι κατέστη τελεσίδικη στις 4-11-2020, 6) η υπ'αριθ.249 από 2-12-2020 Διαταγή του Εισαγγελέα Ιλίρ Χότζα της Εισαγγελίας Πρωτοδικείου Αγίων Σαράντα για την εκτέλεση της ως άνω απόφασης, 7) Διαταγή, κήρυξης διεθνούς καταζητούμενου, για τον καταδικασθέντα Α. Τ., 8)έκθεση της Εισαγγελέως Εσμεράντα Μπάσο της Εισαγγελίας Πρωτοδικείου της Γενικής Δικαιοδοσίας Αγίων Σαράντα, στην οποία αναφέρονται τα στοιχεία του πραγματικού της υπόθεσης, για την οποία ζητείται η έκδοση του εκζητούμενου, 9)Στοιχεία από το σύστημα ΤΙΜS για τον εκζητούμενο Α. Τ., 10) προσωπικό πιστοποιητικό για τον εκζητούμενο Α. Τ., 11) Κείμενο με τις ισχύουσες νομικές διατάξεις του Αλβανικού Ποινικού Κώδικα και συγκεκριμένα του άρθρου 283 του Αλβανικού Ποινικού Κώδικα, που αναφέρεται στο αδίκημα της παραγωγής και εμπορίας ναρκωτικών ουσιών, που τιμωρείται με φυλάκιση από πέντε έως δέκα χρόνια, και όταν διαπράττεται σε συνεργασία, όπως στην υπό κρίση υπόθεση, με φυλάκιση από επτά έως δεκαπέντε έτη, και των άρθρων 66, 67 και 68 που αναφέρονται στην παραγραφή της ποινικής δίωξης και της εκτέλεσης της ποινής. Συνεπώς, η ένδικη αίτηση έκδοσης υποβλήθηκε νομοτύπως, μέσω της διπλωματικής οδού, και συνοδεύεται από όλα τα απαραίτητα έγγραφα, που τη στηρίζουν, σε επίσημα αντίγραφα από τα πρωτότυπα, μεταφρασμένα στην Ελληνική γλώσσα, όπως ορίζουν οι διατάξεις των άρθρων 12 παρ. 1 και 2 της Ε.Σ.Ε., 33 και 34 παρ.1 και 2 της Διμερούς Σύμβασης και 443 παρ.1 ΚΠΔ. Ο ανωτέρω εκκαλών. που συνελήφθη και κρατείται, δυνάμει της αρχικά εκδοθείσας υπ' αριθμ, πρωτ. 115-18/24Ε από 22-02-2024 Διάταξης του Εισαγγελέα Εφετών Θεσσαλονίκης και στη συνέχεια δυνάμει του υπ' αριθμ. 2/2024 Εντάλματος Σύλληψης και Κράτησης της Προέδρου Εφετών Θεσσαλονίκης, όπως προελέχθη, είναι το ίδιο πρόσωπο, με εκείνο του οποίου ζητείται η έκδοση, γεγονός που και ο ίδιος επιβεβαίωσε, κατά την προσαγωγή του, ενώπιον του Εισαγγελέα Εφετών Θεσσαλονίκης, στις 22-2-2024, όταν και δήλωσε, ότι δεν επιθυμεί να εκδοθεί στις Αρχές της Αλβανίας, όπως προκύπτει από την με ημερομηνία 22-2-2024 έκθεση βεβαίωσης ταυτότητας, κατ' άρθρ. 446 ΚΠΔ. Από τα προαναφερόμενα έγγραφα προκύπτει, ότι ο εν λόγω εκζητούμενος διώκεται προκειμένου να εκτίσει ποινή φυλάκισης πέντε (5) ετών και τεσσάρων (4) μηνών, που του επιβλήθηκε με την υπ' αριθ. 511 (99) από 23-04-2020 τελεσίδικη και εκτελεστή απόφαση του Πρωτοδικείου Αγίων Σαράντα Αλβανίας, για την αξιόποινη πράξη της "Παραγωγής και εμπορίας ναρκωτικών, σε συνεργασία" όπως προβλέπεται και τιμωρείται από το άρθρο 283/2 του Αλβανικού Ποινικού Κώδικα. Η πιο πάνω πράξη, "παραγωγή και εμπορία ναρκωτικών (κάνναβης- Cannabis Sativa L), σε συνεργασία", για την οποία έχει καταδικασθεί ο εκζητούμενος, προβλέπεται και τιμωρείται, όπως προαναφέρθηκε, από το άρθρο 283/2 του Αλβανικού Ποινικού Κώδικα, το οποίο για την πράξη αυτή προβλέπει ποινή στερητική της ελευθερίας (φυλάκιση) από επτά (7) έως δεκαπέντε (15) έτη. Είναι δε αξιόποινη και κατά την ελληνική ποινική νομοθεσία ως διακίνηση ναρκωτικών ουσιών με τη μορφή της μεταφοράς και κατοχής ναρκωτικών ουσιών (κάνναβης), που προβλέπεται και τιμωρείται ως κακούργημα, με βάση τις διατάξεις του άρθρου 20 παρ. 1, 2 και 3 του Ν. 4139/2013, με πρόσκαιρη κάθειρξη τουλάχιστον οκτώ (8) ετών (και με χρηματική ποινή μέχρι 300.000 ευρώ), δοθέντος ότι οι παραπάνω διατάξεις του ν.4139/2013 έχουν εφαρμογή και επί παράνομης διακίνησης κάνναβης τύπου Cannabis Sativa L, που αφορά η προς εκτέλεση καταδικαστική απόφαση για τον εκζητούμενο-εκκαλούντα. Επισημαίνεται δε ότι η προβλεπόμενη στην παρ.3 του άρθρου 1 του ν.4139/2013 εξαίρεση από την εφαρμογή των παραπάνω διατάξεων ισχύει μόνο για τα προκύπτοντα από την νόμιμη καλλιέργεια κάνναβης του είδους Cannabis Sativa L ακατέργαστα συγκομιζόμενα προιόντα περιεκτικότητας σε τετραϋδροκανναβινόλη (THC) μέχρι 0,2%, ή και μέχρι 0,6 %, δηλαδή από την καλλιέργεια κατόπιν σχετικής άδειας και σύμφωνα με τους όρους και τις προυποθέσεις που ορίζονται στη σχετική κοινή απόφαση των Υπουργών Δικαιοσύνης, Διαφάνειας και Ανθρωπίνων Δικαιωμάτων και Αγροτικής Ανάπτυξης και Τροφίμων. Έτσι ο ισχυρισμός του εκκαλούντος, που προέβαλε δια του συνηγόρου του το πρώτον ενώπιον του Δικαστηρίου τούτου και με το κατατεθέν υπόμνημά του, ότι δεν πληρούται η προυπόθεση του διττού αξιοποίνου, διότι δεν στοιχειοθετείται κατά το ελληνικό δίκαιο αξιόποινη πράξη του νόμου περί ναρκωτικών στην υπό κρίση υπόθεση, καθώς η προς εκτέλεση καταδικαστική απόφαση αφορά διακίνηση κάνναβης τύπου Cannabis Sativa L, είναι αβάσιμος. Επιπλέον, προέκυψε, από τα ανωτέρω, ότι η έκδοση του προαναφερόμενου προσώπου ζητήθηκε, επειδή αυτός διωκόταν, προκειμένου να εκτελεστεί η προαναφερόμενη ποινή στερητική της ελευθερίας, που του επιβλήθηκε, άνω των έξι (6) μηνών, για πράξη αξιόποινη, τόσο κατά την Αλβανική, όσο και κατά την Ελληνική ποινική νομοθεσία (άρθρ.283 εδ.2 του Αλβανικού ΠΚ - άρθρ. 20 παρ.1, 2 και 3 του ν.4139/2013 "Νόμος περί ναρκωτικών"), τιμωρούμενη, με ποινές στερητικές της ελευθερίας, για τις οποίες επιτρέπεται η έκδοση, κατά το άρθρο 2 παρ. 1 της Ευρωπαϊκής Σύμβασης Έκδοσης (Ν. 4165/1961) και 31 παρ.2 της άνω Διμερούς Σύμβασης (Ν.2311/1995), η δε προς εκτέλεση καταδικαστική απόφαση είναι εκτελεστή ως τελεσίδικη από 4-11-2020. Πιο συγκεκριμένα, ο εκζητούμενος καταδικάστηκε στην προς έκτιση άνω ποινή φυλάκισης πέντε (5) ετών και τεσσάρων μηνών με την υπ' αριθ. 232020-511/99/23-4-2020 απόφαση του Πρωτοδικείου Αγίων Σαράντα, στη συνέχεια με την υπ' αριθμ.232020-582/73/4-11-2020 απόφασή του, το Εφετείο Αργυροκάστρου αποφάσισε την μη αποδοχή της έφεσής του (την απόρριψή της) και να τεθεί σε ισχύ η ως άνω απόφαση, και έτσι, κατά το Αλβανικό Δίκαιο, η απόφαση αυτή είναι τελεσίδικη και εκτελεστή από 4-11-2020, και διατάχθηκε η εκτέλεσή της με την υπ'αριθ.249 από 23-04-2022 Διαταγή της Εισαγγελίας Πρωτοδικών Αγίων Σαράντα Αλβανίας. Συνεπώς η ως άνω καταδικαστική απόφαση, στην οποία αναφέρονται αναλυτικά τα ειδικότερα περιστατικά της πράξης, για την οποία καταδικάσθηκε ο εκζητούμενος, και για την οποία επιτρέπεται η έκδοση, κατά τα προεκτεθέντα, ο τόπος και ο χρόνος της διάπραξης αυτής, ο κατά το νόμο χαρακτηρισμός της και οι νομοθετικές διατάξεις που εφαρμόστηκαν, είναι τελεσίδικη και εκτελεστή από τις 4-11-2020 κατά το Αλβανικό δίκαιο, όπως απαιτείται από τις διατάξεις της Ευρωπαϊκής Σύμβασης, ενώ δεν απαιτείται να έχει καταστεί αυτή αμετάκλητη, όπως ορίζει το άρθρο 443 παρ. 1 του Κ.Π.Δ., αφού, αφενός μεν, στο άρθρο 2 του Ν. 4165/1961 (που κύρωσε την Ευρωπαϊκή Σύμβαση Έκδοσης), δεν διατυπώθηκε, από την Ελλάδα, σχετική επιφύλαξη, για εφαρμογή και αυτής της διάταξης, αφετέρου δε, κατά τα ήδη προεκτεθέντα, σύμφωνα με το άρθρο 436 ΚΠΔ, οι διατάξεις του ως άνω Κώδικα, για την έκδοση, έχουν εφαρμογή, μόνο συμπληρωματικά, προς τη σύμβαση αυτή. Ακόμη, όπως προκύπτει από το περιεχόμενο της παραπάνω καταδικαστικής απόφασης, κατά την εκδίκαση και την έκδοσή της από το Πρωτοδικείο Αγίων Σαράντα Αλβανίας ο ήδη εκζητούμενος δεν παραστάθηκε μεν ο ίδιος, εκπροσωπήθηκε όμως από τον πληρεξούσιο δικηγόρο του Agim Ahmeti τον οποίο επέλεξε ο ίδιος και τον διόρισε με το από 5-11-2019 πληρεξούσιο, ο οποίος προέβαλε για λογαριασμό του όλους τους υπερασπιστικούς του ισχυρισμούς. Συνεπώς, ο ισχυρισμός του ότι απαγορεύεται η έκδοσή του, κατ' άρθρο 438 παρ. η' του ΚΠΔ, διότι καταδικάστηκε ερήμην χωρίς να κλητευθεί, είναι αβάσιμος. Επισημαίνεται ότι το παρόν Συμβούλιο ως αρμόδιο δικαιοδοτικό όργανο, που αποφαίνεται για την έκδοση, δεν έχει λειτουργική αρμοδιότητα να ερευνήσει τη βασιμότητα ή μη της κατηγορίας, για την οποία καταδικάστηκε ο εκζητούμενος ή τη νομιμότητα της διαδικασίας, που τηρήθηκε στην προδικασία ή στο ακροατήριο του αλλοδαπού δικαστηρίου, το οποίο εξέδωσε την καταδικαστική απόφαση και να καταλήξει σε κρίση αντίθετη από την κρίση της απόφασης, για την εκτέλεση της οποίας ζητείται η έκδοση ή να κρίνει το νομότυπο της εκπροσωπήσεώς του στο αλλοδαπό δικαστήριο. Τούτο καθόσον ούτε από τη διάταξη του άρθρου 12 παρ. 2 της Ε.Σ.Ε. που ορίζει εξαντλητικά τα συγκεκριμένα στοιχεία και δικαιολογητικά, που πρέπει να συνοδεύουν την αίτηση για την στήριξη και τη δικαστική αξιολόγησή της ούτε από άλλη διάταξη της Ε.Σ.Ε. προβλέπεται και η επισύναψη αποδεικτικών στοιχείων της ενοχής του εκζητουμένου, αλλά και επειδή η επισύναψη στην αίτηση έκδοσης εγγράφων για βεβαίωση ενδείξεων ενοχής και η έρευνα για την βασιμότητα της κατηγορίας προβλέπεται από τα άρθρα 437, 443 παρ. 1 και 450 παρ. 2 του Κ.Π.Δ., μόνον όταν ζητείται η έκδοση για την παραπομπή του εκζητουμένου σε δίκη και όχι για την εκτέλεση ποινής, που επιβλήθηκε σε βάρος του. Συνεπώς, όλοι οι ισχυρισμοί του εκζητουμένου, με τους οποίους αρνείται την τέλεση της πράξης για την οποία καταδικάστηκε, και επίσης προβάλλει αιτιάσεις για το νομότυπο της εκπροσωπήσεώς του στο αλλοδαπό δικαστήριο ισχυριζόμενος πλαστότητα της υπογραφής του στο πληρεξούσιο, είναι αλυσιτελείς. Για τον ίδιο λόγο είναι αλυσιτελές και το αίτημα του εκζητούμενου περί αναβολής της υπόθεσης, κατ' άρθρο 444 ΚΠΔ, προκειμένου να προσκομισθούν από τις Αλβανικές αρχές στοιχεία που να αποδεικνύουν την ενοχή του για την πράξη, για την οποία καταδικάστηκε και για την οποία ζητείται η έκδοσή του. Εξάλλου, η στερητική της ελευθερίας ποινή που του επιβλήθηκε με την ως άνω τελεσίδικη απόφαση για κακούργημα, "φυλάκισης" 5 ετών και 4 μηνών, και η εκτέλεσή της δεν έχουν παραγραφεί, ούτε κατά το Ελληνικό, ούτε κατά το Αλβανικό δίκαιο. Τούτο καθόσον, σύμφωνα με τις διατάξεις των άρθρων 118 και 119 του Ελληνικού Π.Κ., η ποινή κάθειρξης που έμεινε ανεκτέλεστη παραγράφεται μετά από είκοσι έτη από την ημέρα που έγινε η απόφαση αμετάκλητη, ενώ σύμφωνα με το άρθρο 68 του Αλβανικού Ποινικού Δικαίου, η καταδικαστική απόφαση δεν εκτελείται, όταν από την ημέρα που έχει πάρει τελεσίδικη μορφή, έχουν παρέλθει δέκα χρόνια για την απόφαση που επιβάλλει ποινή στερητική της ελευθερίας ύψους πέντε έως δεκαπέντε χρόνια, δηλαδή ο χρόνος της παραγραφής των ποινών στο Αλβανικό Ποινικό Δίκαιο ορίζεται ανάλογα με το ύψος της επιβληθείσας ποινής, χωρίς να γίνεται διάκριση μεταξύ των ποινών σε ποινές κάθειρξης και σε ποινές φυλάκισης, όπως αντιθέτως συμβαίνει στον Ελληνικό Ποινικό Κώδικα. Συνεπώς, αφού από 4-11-2020 που η άνω καταδικαστική απόφαση πήρε τελεσίδικη μορφή μέχρι σήμερα δεν έχουν παρέλθει δέκα έτη, η επιβληθείσα, με την ανωτέρω απόφαση, ποινή στερητική της ελευθερίας πέντε (5) ετών και τεσσάρων μηνών, δεν έχει παραγραφεί, ούτε κατά τον Ελληνικό Ποινικό Κώδικα ούτε κατά το Αλβανικό Ποινικό δίκαιο. Ακόμη, το έγκλημα, για το οποίο επιβλήθηκε η ανωτέρω ποινή, δεν είναι πολιτικό και δεν προέκυψε, ότι η αίτηση για την έκδοση του εκζητούμενου ήδη εκκαλούντος διαβιβάσθηκε, με σκοπό αυτός να διωχθεί, για πολιτικά εγκλήματα ή για πράξεις συναφείς προς αυτά ή για πράξεις διαφορετικές, από εκείνη, για την οποία ζητείται η έκδοσή του, ώστε να παραβιαστεί ο κανόνας της ειδικότητας, αλλά ζητείται η έκδοσή του προκειμένου να εκτίσει την ως άνω επιβληθείσα σε αυτόν, με εκτελεστή δικαστική απόφαση, ποινή, όσα δε αντίθετα υποστηρίζει ο εκκαλών είναι αβάσιμα. Ομοίως, δεν προέκυψε, ότι ο εκζητούμενος πρόκειται να διωχθεί ή να κρατηθεί για τα φυλετικά, θρησκευτικά, πολιτικά ή εθνικά φρονήματά του, ούτε έχει προκύψει άλλος νόμιμος λόγος, που να αποκλείει ή να εξαλείφει το αξιόποινο της ως άνω πράξεως, ούτε ότι η αίτηση προς έκδοση αφορά πράξη, για την οποία ο άνω εκζητούμενος καταδικάστηκε ή απαλλάχθηκε στην Ελλάδα (άρθρα 3, 4, 5, 9 και 10 της Ε.Σ.Ε., 32 της άνω Διμερούς Σύμβασης και 438 του ΚΠΔ) και όσα αντίθετα υποστηρίζει ο εκκαλών είναι αβάσιμα. Επομένως με βάση τα παραπάνω, η έκδοση του ήδη εκκαλούντος είναι επιτρεπτή, σύμφωνα με τα άρθρα 2 παρ.1 της Ευρωπαϊκής Συμβάσεως Εκδόσεως, 31 παρ. 2 της ως άνω από 17-5-93 Διμερούς Σύμβασης Ελλάδας-Αλβανίας (Ν. 2311/95) και 437 εδ.α' του Κ.Π.Δ, αφού η επιβληθείσα ποινή, για έκτιση της οποίας ζητείται η έκδοση, είναι στερητική της ελευθερίας ανώτερη των έξι (6) μηνών, συντρέχουν όλες οι θετικές προϋποθέσεις του νόμου, για την έκδοση του εκζητουμένου, καθόσον υπάρχει ταύτιση, μεταξύ τούτου και του προσώπου που έχει συλληφθεί, ο εκζητούμενος είναι πρόσωπο, που μπορεί να εκδοθεί, η ένδικη πράξη ανήκει στα εγκλήματα, για τα οποία επιτρέπεται η έκδοση, υποβλήθηκαν και περιέχονται στον φάκελο της δικογραφίας, σε νόμιμη μετάφραση, όλα τα συνοδευτικά έγγραφα, με το απαιτούμενο περιεχόμενο, για την υποστήριξη της αιτήσεως εκδόσεως, και δεν συντρέχει καμία αρνητική προϋπόθεση, από εκείνες, που αποκλείουν την έκδοση, όπως προβλέπει η Ευρωπαϊκή Σύμβαση Έκδοσης, στα άρθρα 3, 4, 5, 6 και 10, καθώς και το άρθρο 438 του ΚΠΔ, αλλά και το άρθρο 32 της διμερούς συμβάσεως Ελλάδας Αλβανίας. Συνακολούθως, το Συμβούλιο Εφετών Θεσσαλονίκης, το οποίο με την εκκαλουμένη, υπ' αριθμ.237/2024 απόφασή του, γνωμοδότησε υπέρ της εκδόσεως του εκζητούμενου εκκαλούντος στις αρχές της Αλβανίας και υπέρ της περαιτέρω κρατήσεώς του μέχρι της παραδόσεώς του, στις αρμόδιες Αλβανικές Αρχές, αφού έκρινε, ότι α) το πρόσωπο, το οποίο εμφανίσθηκε στο Συμβούλιο, ήταν το ίδιο πρόσωπο, με εκείνο, του οποίου ζητούνταν η έκδοση, β) υπήρχαν όλα τα δικαιολογητικά, που απαιτούνταν από την Ευρωπαϊκή Σύμβαση Έκδοσης (κυρώθηκε, από την Ελλάδα, με το Ν. 4165/1961), σε συνδυασμό με τις διατάξεις της, από 17-05-1993 Διμερούς Σύμβασης Δικαστικής Αρωγής, σε αστικές και ποινικές υποθέσεις, μεταξύ της Ελληνικής Δημοκρατίας και της Δημοκρατίας της Αλβανίας (κυρώθηκε, με το Ν. 2311/1995) και εκείνες των άρθρων 436 - 456 του ΚΠΔ, εφόσον δεν έρχονται σε αντίθεση, με αυτές, γ) η ποινή, για την εκτέλεση της οποίας ζητείται η έκδοση, είναι από εκείνες, για τις οποίες επιτρεπόταν η έκδοση, και δ) δεν είχε προκύψει, σύμφωνα με τους Ελληνικούς νόμους και τους νόμους της Αλβανίας, που ζητούσε την έκδοση, νόμιμος λόγος, που να εμποδίζει τη δίωξη ή να αποκλείει ή να εξαλείφει το αξιόποινο, δεν έσφαλε, αλλά ορθά ερμήνευσε και εφάρμοσε το νόμο και ορθά εκτίμησε το αποδεικτικό υλικό και οι σχετικοί λόγοι της κρινόμενης έφεσης, με τους οποίους ο εκκαλών υποστηρίζει τα αντίθετα, είναι αβάσιμοι. Μετά από αυτά, αφού συντρέχουν όλες οι απαιτούμενες για την έκδοση του εκκαλούντος θετικές, κατά τις ως άνω Συμβάσεις και τον Κ.Π.Δ., προϋποθέσεις και ελλείπουν οι αρνητικές, το Συμβούλιο Εφετών Αθηνών, το οποίο, με την προσβαλλομένη απόφασή του, γνωμοδότησε υπέρ της εκδόσεως του εκκαλούντος καθώς και υπέρ της περαιτέρω κρατήσεως αυτού μέχρι της παραδόσεώς του στις αρμόδιες Αλβανικές Αρχές, δεν έσφαλε και μη υπάρχοντος άλλου λόγου εφέσεως προς έρευνα, πρέπει να απορριφθεί η κρινομένη έφεση στο σύνολό της, ως ουσιαστικά αβάσιμη. Ακολούθως, πρέπει να επιβληθούν σε βάρος του εκκαλούντος - εκζητουμένου τα δικαστικά έξοδα (άρθρο 578 παρ. 1 Κ.Ποιν.Δ.), κατά τα οριζόμενα στο διατακτικό, καθόσον η πρόβλεψη των διατάξεων των άρθρ.24 της Ε.Σ.Ε και άρθρ. 46 της Διμερούς Σύμβασης, κατά τις οποίες "τα εκ της εκδόσεως προκαλούμενα έξοδα επί του εδάφους του κράτους στο οποίο πραγματοποιήθηκαν, εκ του οποίου ζητείται η έκδοση, βαρύνουν το εν λόγω κράτος..", δεν αφορά και στα δικαστικά έξοδα (Α.Π. 1553/ 2022, Α.Π. 173/2022).

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Δέχεται τυπικά την από 8-4-2024 και με αριθμό εκθέσεως 2/2024 έφεση του εκζητούμενου Α. (ον.) X. (επ.) του I. και της A. που γεννήθηκε στο Diber Αλβανίας στις ...1992, υπηκόου Αλβανίας, που κατοικεί στον οικισμό ... και είναι ήδη κρατούμενος στο Σωφρονιστικό Κατάστημα Κράτησης Θεσσαλονίκης, κατά της με αριθμό 237/2024 αποφάσεως του Συμβουλίου Εφετών Θεσσαλονίκης, με την οποία αυτό γνωμοδότησε υπέρ της εκδόσεώς του στις Αρχές του κράτους της Αλβανίας για να εκτίσει ποινή στερητική της ελευθερίας, φυλάκιση πέντε (5) ετών και τεσσάρων (4) μηνών, που επιβλήθηκε σ'αυτόν με την υπ'αριθ.23-2020-511/99 από 23-4-2020 τελεσίδικη εκτελεστή απόφαση του Πρωτοδικείου Αγίων Σαράντα, για την πράξη "της παραγωγής και εμπορίας ναρκωτικών σε συνεργασία". Απορρίπτει αυτήν κατ'ουσίαν. Και Καταδικάζει τον εκκαλούντα - εκζητούμενο στα δικαστικά έξοδα της ποινικής διαδικασίας, που ανέρχονται στο ποσό των τετρακοσίων (400) ευρώ . Κρίθηκε και αποφασίσθηκε στην Αθήνα στις 5 Ιουνίου 2024. Εκδόθηκε στην Αθήνα στις 12 Ιουνίου 2024. Η ΠΡΟΕΔΡΕΥΟΥΣΑ

LEGAL REFERENCES
Articles Referenced: άρθρο 451 παρ. 1, άρθρο 450, άρθρου 474, άρθρου 451 παρ.1 του ΚΠΔ, άρθρο 466 παρ. 1, άρθρου 502 παρ. 2, άρθρο 474 παρ. 4, άρθρο 42 παρ. 2 εδ. γ', άρθρα 42 παρ. 2 εδ. β', άρθρου 451 παρ. 1, άρθρο 436, άρθρων 437, άρθρο 28 παρ. 1, άρθρο 28 παρ. 2, άρθρα 34, άρθρου 2 παρ. 1, άρθρο 31 παρ.2, άρθρου 10, άρθρου 438 του ΚΠΔ, άρθρο 12, άρθρο 34, άρθρο 443 παρ.1, άρθρο 2 του Ν. 4165/1961, άρθρων 3, άρθρο 32, άρθρο 450 παρ.1 του ΚΠΔ, άρθρο 438 περ. δ', άρθρα 443, άρθρου 283, άρθρο 406, άρθρων 66, άρθρων 12 παρ. 1, άρθρο 283, άρθρου 20 παρ. 1, άρθρου 1 του ν.4139/2013, άρθρο 2 παρ. 1, άρθρο 443 παρ. 1, άρθρο 438, άρθρου 12 παρ. 2, άρθρα 437, άρθρο 444, άρθρων 118, άρθρο 68, άρθρα 3, άρθρα 2 παρ.1, άρθρο 438 του ΚΠΔ, άρθρων 436, άρθρο 578 παρ. 1, άρθρων 437 έως 457, άρθρο 451, άρθρου 451, άρθρο 466, άρθρου 502, άρθρο 474, άρθρο 42, άρθρα 42, άρθρο 28, άρθρου 2, άρθρο 31, άρθρου 438, άρθρο 443, άρθρο 2, άρθρων 12, άρθρου 20, άρθρου 1, άρθρου 12, άρθρα 2, άρθρο 578
Article Codes: ΠΚ|ΚΠΔ
Law References: ν.4139/2013|Ν.4165/1961
Total Articles Cited: 63

DATES MENTIONED: 8-4-2024|3-4-2024|13-12-1957|06-05-1961|19-05-1998|17-08-1998|17-05-1993|15-09-1995|23-4-2020|23-04-2020|20-3-2024|1-3-2024|22-3-2024|2-12-2020|02-06-2023|21-02-2024|22-02-2024|23-02-2024|12-6-2019|4-11-2020|22-2-2024|23-04-2022|5-11-2019|05-06-2024|12-06-2024

SOURCE: https://areiospagos.gr/nomologia/apofaseis_DISPLAY.asp?cd=RY1AM60EAHH1F3UTT0ZTQTEFLDHA32&apof=832_2024&info=ΠΟΙΝΙΚΕΣ -  Ζ